ORI รูดกว่า 6% นิวโลว์รอบ 5 เดือน ฟาก โบรกฯยังแนะซื้อ ชูเป้า 24 บ. ลุ้นยอดขาย Q1 ทะลุเป้า
ORI รูดกว่า 6% นิวโลว์รอบ 5 เดือน สะท้อนกำไรต่ำกว่าคาด ฟากโบรกฯยังแนะซื้อ ชูเป้า 24 บ. ลุ้นยอดขาย Q1 ทะลุเป้า ล่าสุด ณ เวลา 10.20 น. อยู่ที่ 17.60 บาท ลบ 1.20 บาท หรือ 6.38% สูงสุดที่ 18.80 บาท ต่ำสุดที่ 17.60 บาท ด้วยมูลค่าซื้อขาย 69.96 ล้านบาท
9 มี.ค. 2561

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 10.20 น. อยู่ที่ 17.60 บาท ลบ 1.20 บาท หรือ 6.38% สูงสุดที่ 18.80 บาท ต่ำสุดที่ 17.60 บาท ด้วยมูลค่าซื้อขาย 69.96 ล้านบาท

โดยราคาหุ้น ORI ปรับตัวลงต่ำสุดในรอบ 5 เดือน นับตั้งแต่ราคาหุ้นอยู่ที่ระดับ 17.50 บาท เมื่อวันที่ 19 ก.ย.60
อย่างไรก็ตาม บล.กสิกรไทย ระบุในบทวิเคราะห์ แนะนำ “ซื้อ” หุ้น ORI ให้ราคาเป้าหมาย 24 บาท/หุ้น โดย ORI ได้เปิดให้จองออนไลน์คอนโดมิเนียมใหม่ 3 โครงการ ได้แก่ ไนท์บริดจ์ สเปซ พระราม 9, ไนท์บริดจ์ สเปซ รัชโยธินและไนท์บริดจ์ คอลลาจ สุขุมวิท 107 มูลค่ารวม 6.2 พันล้านบาท โดยนำห้องชุดจำนวน 300 ยูนิตหรือประมาณ 1 ใน 4 ของทั้งหมดออกขาย ซึ่งบริษัทสามารถปิดการขายห้องชุดทั้งหมดได้ภายในหนึ่งวัน ส่งผลให้บริษัทมี backlog เพิ่มขึ้น 1.5 พันลบ.
โดยบริษัทจะเปิดขายอย่างเป็นทางการทั้งหมดในวันที่ 24 มี.ค.และคาดหวังยอดขายรวมที่ 70% ซึ่งจะทำให้บรรลุเป้าหมายการขาย 5 พันลบ.ในไตรมาส 1/61 หรือคิดเป็น 25% ของเป้าหมายทั้งปี โดยประเมินประเด็นดังกล่าวเป็นปัจจัยบวกต่อราคาหุ้น
ขณะที่เห็นว่าการที่ราคาหุ้นปรับลงกว่า 10% ในช่วง 3 วันที่ผ่านมา ได้สะท้อนผลอัตราการทำกำไรที่ต่ำกว่าคาดมากของโครงการพาร์ค 24 ไปมากแล้ว โดยราคาปิดล่าสุดมี upside 27.7% ต่อราคาเป้าหมายของเรา รวมถึงให้ DY ที่ 4%